স্তন্যপান ও ঔষধপত্র

স্তন্যপান ও ঔষধপত্র বলতে স্তন্যদানকারী মায়ের প্রয়োজনীয় ওষুধ সেবন এবং সেই সাথে শিশুর স্বাস্থ্য সুরক্ষার মধ্যে ভারসাম্য বজায় রাখাকে বোঝায়। অর্থাৎ, মায়ের সুস্থতার জন্য কোন ওষুধগুলো ব্যবহার করা যাবে এবং সেগুলো শিশুর জন্য কতটা নিরাপদ, তার মধ্যে সঠিক সমন্বয়ই হলো এর মূল বিষয়। স্তন্যদানকারী মা যখন কোনো ওষুধ সেবন করেন, তখন তার একটি সামান্য অংশ প্রায় সব সময়ই বুকের দুধের মাধ্যমে শিশুর শরীরে পৌঁছায়। তবে বেশির ভাগ ওষুধের ক্ষেত্রে এই পরিমাণ এতই কম থাকে যে তা শিশুর জন্য খুব একটা ঝুঁকির কারণ হয় না। তবুও, যেকোনো ওষুধ খাওয়ার আগে সঠিক তথ্য জানা এবং বিশেষজ্ঞের পরামর্শ নেওয়া অত্যন্ত জরুরি।

মায়েরা কোন ধরনের ওষুধ বা রাসায়নিকের সংস্পর্শে আসছেন এবং সেগুলোর প্রভাব কেমন হতে পারে, তা নিয়ে যুক্তরাষ্ট্রের ন্যাশনাল ইনস্টিটিউট অফ হেলথ (NIH) একটি ডেটাবেজ করেছে। এখানে দুধের মাধ্যমে শিশুর রক্তে কোন ওষুধের কতটুকু অংশ পৌঁছাতে পারে এবং এর ফলে শিশুর কোনো ক্ষতি হওয়ার সম্ভাবনা আছে কি না, সে বিষয়ে বিস্তারিত তথ্য রয়েছে। প্রয়োজনে ক্ষতিকর ওষুধের বদলে বিকল্প নিরাপদ ওষুধের পরামর্শও এখান থেকে পাওয়া যায়।

কিছু নির্দিষ্ট ওষুধ এবং ভেষজ সাপ্লিমেন্টের ব্যাপারে বাড়তি সতর্কতা প্রয়োজন। বিশেষ করে: মাদক বা অ্যালকোহল আসক্তি নিরাময়ের ওষুধ, ধূমপান ছাড়ার জন্য ব্যবহৃত ওষুধ, ব্যথানাশক ওষুধ (যেমন: আফিমজাত ঔষধ) এবং বিষণ্নতা দূর করার ওষুধ।

এই ধরনের ওষুধগুলো বুকের দুধে জমে থাকতে পারে অথবা মা ও শিশু—উভয়ের ওপরই প্রভাব ফেলতে পারে। তাই এগুলো ব্যবহারের আগে অবশ্যই ডাক্তারের পরামর্শ নেওয়া উচিত।

 পার্শ্বপ্রতিক্রিয়ার সম্ভাবনা মূল্যায়ন 
কোনো ওষুধ সেবন করা নিরাপদ কি না, তা নিচের বিষয়গুলো বিবেচনা করে মূল্যায়ন করা যেতে পারে:

 ওষুধটি মায়ের বুকের দুধে আছে কি না এবং থাকলে তার পরিমাণ কতটুকু।
 শিশুর বয়স এবং শারীরিক পরিপক্কতা কেমন। পূর্ণ সময়ে জন্মানো শিশুরা নির্ধারিত সময়ের আগে জন্মানো শিশুর তুলনায় ওষুধ হজম করতে বেশি সক্ষম।
 শিশুর ওজন কত।
 শিশু কতটুকু এবং কী পরিমাণে বুকের দুধ পান করছে। যেসব শিশু বুকের দুধের পাশাপাশি শক্ত খাবার খায়, তাদের শরীরে ওষুধের মাত্রা কম পৌঁছায়।
 মা এবং শিশুর সার্বিক স্বাস্থ্য কেমন।
 মায়ের যদি কোনো অসুস্থতা থাকে, তবে তার ধরন কেমন।
 ওষুধটি সম্পর্কে সাধারণ তথ্য এবং স্তন্যদানের ক্ষেত্রে ওষুধটির প্রভাব নিয়ে অন্যান্য গবেষণামূলক তথ্যাদি।
 কতদিন ধরে ওষুধটি সেবন করতে হবে বা চিকিৎসার সময়কাল।
 ওষুধটি কি স্বল্প নাকি দীর্ঘ মেয়াদে কাজ করে। দীর্ঘ সময় শরীরে থাকে এমন ওষুধের চেয়ে যেসব ওষুধ দ্রুত শরীর থেকে বেরিয়ে যায়, সেগুলো স্তন্যদানকারী মায়ের জন্য ভালো বিকল্প হতে পারে।
 ওষুধটি কীভাবে শরীরে প্রয়োগ করা হচ্ছে।
 ওষুধটি বুকের দুধ তৈরিতে কোনো নেতিবাচক প্রভাব ফেলে কি-না।

 স্তন্যদানে ঝুঁকির শ্রেণিবিভাগ 
বুকের দুধ খাওয়ানোর সময় কোন ওষুধ কতটা নিরাপদ, তার ওপর ভিত্তি করে সেগুলোকে পাঁচটি শ্রেণিতে ভাগ করা যায়:

L1 (উপযোগী)
এই শ্রেণির ওষুধগুলো অনেক স্তন্যদানকারী মা ব্যবহার করেছেন কিন্তু শিশুদের মধ্যে কোনো পার্শ্বপ্রতিক্রিয়া দেখা যায়নি। বৈজ্ঞানিক গবেষণায় শিশুর ক্ষতির কোনো প্রমাণ পাওয়া যায়নি এবং ক্ষতির সম্ভাবনা খুবই কম। অথবা, ওষুধটি শিশুর পেটে গিয়ে রক্তে মিশতে পারে না।

L2 (সম্ভবত উপযোগী)
সীমিত সংখ্যক স্তন্যদানকারী মায়ের ওপর এই ওষুধগুলো নিয়ে গবেষণা করা হয়েছে এবং শিশুদের মধ্যে কোনো নেতিবাচক প্রভাব দেখা যায়নি। এই ওষুধ ব্যবহারের ফলে শিশুর ঝুঁকির সম্ভাবনা অত্যন্ত ক্ষীণ।

L3 (সম্ভবত সামঞ্জস্যপূর্ণ উপযোগী)
এই ওষুধগুলো নিয়ে স্তন্যদানকারী মায়েদের ওপর কোনো নিয়ন্ত্রিত গবেষণা নেই, তবে শিশুর ওপর সামান্য পার্শ্বপ্রতিক্রিয়ার সম্ভাবনা থাকতে পারে। অথবা, গবেষণায় খুব সামান্য ঝুঁকি দেখা গেছে। যদি ওষুধের উপকারিতা শিশুর ঝুঁকির চেয়ে বেশি গুরুত্বপূর্ণ হয়, তবেই কেবল এটি সেবন করা উচিত। (বাজারে আসা নতুন ওষুধ যেগুলো সম্পর্কে কোনো গবেষণালব্ধ তথ্য নেই, সেগুলোকে এই শ্রেণিতে রাখা হয়)।

L4 (সম্ভবত বিপজ্জনক)
এই ওষুধগুলো শিশুর জন্য ক্ষতিকর বা বুকের দুধ উৎপাদনে বাধা দেয় এমন তথ্যপ্রমাণ রয়েছে। তবে যদি মায়ের জীবন বাঁচাতে বা গুরুতর রোগের চিকিৎসায় অন্য কোনো নিরাপদ বিকল্প না থাকে, তবেই কেবল এটি ব্যবহারের কথা ভাবা যেতে পারে।

L5 বিপজ্জনক (Hazardous)
গবেষণায় দেখা গেছে যে এই ওষুধগুলো শিশুর জন্য অত্যন্ত ঝুঁকিপূর্ণ এবং ক্ষতিকর। স্তন্যদানকারী মায়েদের জন্য এই ওষুধ ব্যবহার করা একদম পরিহার করা উচিত। এক্ষেত্রে ওষুধের উপকারের চেয়ে ক্ষতির আশঙ্কাই বেশি থাকে।

 প্রেসক্রিপশন ছাড়া সাধারণ ওষুধ (OTC) 
যুক্তরাষ্ট্রে যেসব ওষুধ কিনতে ডাক্তারের প্রেসক্রিপশনের প্রয়োজন হয় না, সেগুলোকে 'ওভার দ্য কাউন্টার' বা সাধারণ ওষুধ বলা হয়। তবে দেশভেদে এই তালিকার ভিন্নতা থাকতে পারে। স্তন্যদানকালীন এসব ওষুধ ব্যবহারের ক্ষেত্রে নিচের নির্দেশিকাগুলো অনুসরণ করা জরুরি:

 ওষুধটি শিশুকে দুধ খাওয়ানোর আগে না খেয়ে পরে সেবন করা ভালো। এতে পরবর্তীবার দুধ খাওয়ানোর আগেই মায়ের কিডনির মাধ্যমে ওষুধের অনেকটা অংশ শরীর থেকে বেরিয়ে যাওয়ার সুযোগ পায়।
 যেসব মায়ের কিডনির সমস্যা নেই, তাদের ক্ষেত্রে প্যারাসিটামল এবং এনএসএআইডি (NSAID) জাতীয় ব্যথানাশক ওষুধগুলো সাধারণত নিরাপদ।
 শিশুদের শরীরে অ্যাসপিরিনের প্রভাবে র‍্যাশ বা রক্তক্ষরণের মতো সমস্যা হতে পারে।
 দীর্ঘ সময় ধরে অ্যালার্জির ওষুধ সেবন এড়িয়ে চলা উচিত। এসব ওষুধ শিশুদের মধ্যে অতিরিক্ত কান্না, ঘুমের সমস্যা বা খিটখিটে মেজাজ তৈরি করতে পারে। এছাড়া এগুলো মায়ের বুকের দুধের পরিমাণ কমিয়ে দিতে পারে।
 মা নতুন কোনো ওষুধ সেবন শুরু করার পর শিশুর মধ্যে কোনো পরিবর্তন বা পার্শ্বপ্রতিক্রিয়া দেখা দিচ্ছে কি না, তা নিবিড়ভাবে খেয়াল রাখতে হবে। যেমন: শ্বাসকষ্ট, শরীরে র‍্যাশ বা অন্য কোনো অস্বাভাবিক পরিবর্তন দেখা দিলে সচেতন হতে হবে।
 বাড়িতে অন্যান্য ছোট শিশু থাকলে এসব ওষুধ সবসময় তাদের নাগালের বাইরে রাখা উচিত।

গর্ভাবস্থা ও স্তন্যদানকালে অন্যান্য কিছু রাসায়নিকের ব্যবহার নিয়েও গবেষণা করা হয়েছে। যেমন- চুলে ব্যবহারের রং বা রাসায়নিক বুকের দুধে মিশে শিশুর শরীরে পৌঁছায় না। যদিও স্তন্যদানের ক্ষেত্রে ওরাল অ্যান্টিহিস্টামিন ব্যবহারের কোনো বড় নেতিবাচক রিপোর্ট নেই, তবে কিছু পুরোনো আমলের অ্যালার্জির ওষুধ শিশুর তন্দ্রাচ্ছন্নতা বা ঝিমুনি তৈরি করতে পারে। শিশু যদি দুধ পানের সময় ঘুমিয়ে থাকে বা ঠিকমতো দুধ না খায়, তবে এক্ষেত্রে তা উদ্বেগের কারণ হতে পারে।

 তথ্যসূত্র 

 বহিঃসংযোগ 
 লা লেশে লীগ ইন্টারন্যাশনাল (La Leche League International)
 স্তন্যদান সম্পর্কিত যুক্তরাষ্ট্রের ক্লিনিক্যাল ট্রায়ালসমূহ

বিষয়শ্রেণী:স্তন্যদান
বিষয়শ্রেণী:গর্ভাবস্থা, প্রসব এবং প্রসবকালীন রোগবিদ্যা